НАП проверява медицинските лаборатории за неиздаване на фискални бонове Подадени са множество сигнали от граждани Инспектори на Националната агенция за приходите ( НАП ) започват поредица от открити наблюдения и контролни покупки в лицензираните медицински лаборатории , които извършват тестове за COVID - 19 . Причина за това са множество сигнали , подадени от граждани през последните дни , за неиздаване на фискални бонове при заплащане на изследванията , съобщават от приходната агенция . От НАП са информирали ръководителите на лабораториите за увеличаването на сигналите и ангажиментите им да отчитат продажбите с фискални бонове , както и за предвидените в законодателството санкции . В последните няколко дни напливът към частните лаборатории е голям , след като Гърция въведе изискване за предоставяне на отрицателен резултат от PCR тест за коронавирус , считано от 06.00 ч . на 14 юли 2020 г . По информация на българското посолство в Атина тестът трябва да е направен не по - рано от 72 часа преди пристигането на границата . Продължава да е в сила задължителното изискване всички пристигащи в страната да са попълнили формуляр за локализиране на пътници ( PLF ) в срок от най - малко 24 часа преди влизането им в Гърция . Списък с лицензираните български лаборатории , чийто тестове за COVID - 19 ще бъдат признавани от гръцката страна е публикуван на сайта на здравното министерство .